Diari Oficial de la Generalitat Valenciana


Sumari del DOGV 7367, del 24-09-2014 (2014/8555)

ORDE 20/2014, de 17 de setembre, de la Conselleria d'Infraestructures, Territori i Medi Ambient, per la qual es regula el procediment per a l'acreditació de la representativitat de les associacions professionals o sindicals del taxi en el Consell del Taxi de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/09/17/20/dof/vci/html**

### Dades del document

Número de DOGV
:   7367

Data del DOGV
:   24-09-2014

Secció del DOGV
:   I. DISPOSICIONS GENERALS

Número del document
:   2014/8555


Data del document
:   17-09-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Descriptors 

:   * representació del personal
    * associació professional
    * taxi
    * legislació
    * sindicat
    * reglament intern

ORDE 20/2014, de 17 de setembre, de la Conselleria d'Infraestructures, Territori i Medi Ambient, per la qual es regula el procediment per a l'acreditació de la representativitat de les associacions professionals o sindicals del taxi en el Consell del Taxi de la Comunitat Valenciana. [2014/8555]  
Preàmbul  
  
La Llei 6/2011, d'1 d'abril, de Mobilitat de la Comunitat Valenciana, va crear el Consell del Taxi de la Comunitat Valenciana, el desenrotllament reglamentari del qual ha fixat la composició, organització i règim de funcionament a través del Decret 61/2014, de 17 d'abril, del Consell.  
El decret establix que formaran part del Consell, entre altres membres, quatre representants del sector del taxi, un per cada una de les tres associacions professionals del sector més representatives a la Comunitat Valenciana, i un representant per part de l'organització sindical, igualment amb major representació en el sector a la Comunitat Valenciana. A fi d'efectuar la selecció de les associacions i resta d'entitats que formaran part de l'esmentat Consell, que com no pot ser d'una altra manera ha d'estar presidida pels principis de legalitat i seguretat jurídica, cal dictar una orde que desenrotlle el procediment concret pel qual es durà a terme la presentació de candidatures i la selecció d'aquelles que siguen més representatives del sector.  
  
Per això, a proposta del director general de Transports i Logística, en exercici de les competències atorgades pels articles 148.1.5a i 149.1.21a de la Constitució Espanyola i de l'article 49.1.15a de l'Estatut d'Autonomia de la Comunitat Valenciana, i fent ús de les facultats que em conferixen la Llei 5/1983, de 30 de desembre, del Consell, el Decret 61/2014, de 17 d'abril, del Consell, pel qual es regula el Consell del Taxi a la Comunitat Valenciana, i el Decret 9/2014, de 12 de juny, del president de la Generalitat, pel qual es determina les conselleries en què s'organitza l'Administració de la Generalitat,  
  
  
ORDENE  
  
Article 1. Objecte  
L'objecte d'esta orde és la regulació del procediment per a la designació de les associacions més representatives del sector del taxi entre les persones titulars d'autoritzacions, i de l'organització sindical que represente majoritàriament els assalariats i les assalariades del sector.  
  
  
Article 2. Documentació d'acreditació d'associacions, confederacions o federacions  
1. A fi d'acreditar-ne la constitució, l'objecte i els fins haurà d'aportar-se per cada confederació, federació, associació o organització sindical sol·licitant, els documents següents:  
a) Fotocòpia compulsada de la targeta de persona jurídica amb el número d'identificació fiscal.  
b) Acta de constitució quan es tracte d'associacions, federacions o confederacions.  
c) Estatuts.  
d) Modificacions estatutàries que regisquen en l'actualitat.  
e) Poder o representació que té la persona o persones que vagen a actuar en nom dels sol·licitants.  
f) En cas de tractar-se d'una federació o confederació, denominació, domicili social i número d'identificació fiscal (NIF) de les associacions que la integren.  
2. Haurà de quedar acreditat, en tot cas, que l'anterior documentació ha sigut objecte dels tràmits necessaris per a la seua legalització d'acord amb les normes aplicables.  
3. Una vegada constituït el Consell del Taxi de la Comunitat Valenciana, i als efectes de la seua renovació, serà suficient que els representants de les associacions emeten un certificat en el qual declaren que els documents presentats, que estiguen en poder de l'Administració, no han patit variacions. Aportaran, si és el cas, només aquells documents que es requerisquen per a completar la documentació.  
  
Article 3. Convocatòria i presentació de les dades de representació  
1. La persona titular de la direcció general competent en matèria de transports convocarà mitjançant una resolució el procés quadriennal per mitjà del qual es designaran els i les vocals del Consell del Taxi de la Comunitat Valenciana.  
2. Podran presentar-se sol·licituds d'associacions, federacions o confederacions i organitzacions sindicals que hagen presentat la documentació a què es referix l'article segon. Els i les representants acreditats de les dites entitats hauran de certificar davant de la direcció general competent en matèria de transports el nombre de persones afiliades o sindicades als que representen, i proposar un candidat o una candidata a vocal i, si és el cas, suplents per al quadrienni següent.  
  
3. La direcció general competent en matèria de transports podrà sol·licitar tota la documentació que considere rellevant per a acreditar el nombre de persones afiliades i sindicades que al·leguen les entitats. La falsedat en l'aportació de la documentació suposarà l'exclusió del procés, sense perjuí que quan es conega un fet que oferisca aparença de delicte o falta perseguible d'ofici, l'Administració ho pose en coneixement del Ministeri Fiscal, per si hi haguera lloc a l'exercici d'una acció penal.  
  
Article 4. Declaració de les candidatures seleccionades i nomenament dels i les vocals  
1. La direcció general competent en matèria de transports, transcorregut el termini que es fixe en la resolució de la convocatòria, designarà i nomenarà les tres vocalies corresponents a les associacions professionals i de la vocalia corresponent a l'organització sindical. Així mateix, nomenarà aquells o aquelles vocals que hagen de representar l'Administració local, els i les representants de les persones amb discapacitat i del personal usuari i consumidor, després de realitzar les consultes oportunes.  
  
  
DISPOSICIONS ADDICIONALS  
  
Primera. No increment del gasto  
L'aplicació del que disposa esta orde no tindrà cap incidència en la dotació de tots i cada un dels capítols de gasto assignats a la Conselleria d'Infraestructures, Territori i Medi Ambient, i en tot cas, haurà de ser atés amb els mitjans personals i materials de la dita conselleria.  
  
  
Segona. Primera convocatòria  
La direcció general competent en matèria de transport procedirà a la convocatòria per a la constitució del Consell del Taxi, per primera vegada, en el termini d'un mes a partir de la publicació d'esta orde.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa esta orde.  
  
  
DISPOSICIÓ FINAL  
  
Única. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 17 de setembre de 2014  
  
La consellera d'Infraestructures, Territori i Medi Ambient,  
ISABEL BONIG TRIGUEROS


Còpia Permalink ELI